《题广福寺轩》
宋代·陈睍

小轩架寒溜，激激鸣水苍。
老僧不靳惜，借与一榻凉。
枕流暂憩不，清飚袭衣裳。
蝉声亦多思，牵引昼梦长。
俗虑顿消处，栩栩无何乡。
翻嫌市廛中，吏隐殊相妨。
未赋渊明归，祗益袁君狂。
平生不勇决，恋恋粟一囊。
何如水西头，飞云共徜徉。
日寻方外游，煮茗烧妙香。
此致渺未遂，啸歌空自伤。
坐待山月明，拿舟泛沧浪。

作者简介：陈睍，西安（今浙江衢县）人。高宗绍兴三十年（一一六○）进士。事见清康熙《衢州府志》卷一八。今录诗二首。